บิ๊กล็อต BAT-3K เช้านี้ กลุ่ม“ขอไพบูลย์”ปิดดีลขายหุ้นให้“บ.สยาม มากิ”
บิ๊กล็อต BAT-3K เช้านี้ กลุ่ม“ขอไพบูลย์"ปิดดีลขายหุ้นให้“บ.สยาม มากิ” มูลค่า 2.41 พันลบ. จำนวน 5 รายการ ปริมาณ 8,780,730 หุ้น ราคาเฉลี่ย 275 บ./หุ้น ซึ่งเป็นราคาสูงกว่ากระดานซื้อขาย โดยราคาหุ้น BAT-3K 272 บาท ไม่เปลี่ยนแปลง มูลค่าซื้อขายที่ 2.44 พันลบ.
25 ก.ค. 2560

ผู้สื่อข่าวรายงานว่า วันนี้ (25 ก.ค.) มีรายการสรุปซื้อขายกระดานรายใหญ่ (Big lot) ภาคเช้าของหุ้นบริษัทไทยสโตเรจ แบตเตอรี่ จำกัด (มหาชน) หรือ BAT-3K จำนวน 5 รายการ ปริมาณ 8,780,730 หุ้น มูลค่ารวม 2.41 พันล้านบาท ราคาเฉลี่ย 275 บาทต่อหุ้น ซึ่งเป็นราคาสูงกว่ากระดานซื้อขาย โดยราคาหุ้น BAT-3K  ปิดตลาดเช้าอยู่ที่ 272 บาท ไม่เปลี่ยนแปลง ราคาสูงสุดที่ 273 บาท ต่ำสุดที่ 272 บาท มูลค่าซื้อขายที่ 2.44 พันล้านบาท
ทั้งนี้การซื้อขายหุ้นผ่านบิ๊กล็อตดังกล่าวเป็นการขายหุ้นของ BAT-3K ครอบครัวขอไพบูลย์ให้กับบริษัท สยาม มากิ จำกัด ซึ่งเป็นบริษัทย่อยของบริษัท ฮิตาชิ เคมิคอล จำกัด
โดยเมื่อวันที่ 20 ก.ค.60 มีรายงานข่าวว่า BAT-3K ได้รับแจ้งจากครอบครัวขอไพบูลย์ ซึ่งประกอบด้วยนายกวี นางศรีสุวรรณ นายวีรวัฒน์ นางสาววรีวรรณ และนายวีรวิน ขอไพบูลย์ ว่า ครอบครัวขอไพบูลย์ได้เข้าทำสัญญาซื้อขายหุ้นกับบริษัท สยาม มากิ จำกัด ซึ่งเป็นบริษัทย่อยของบริษัท ฮิตาชิ เคมิคอล จำกัด
โดยตามสัญญาซื้อขายหุ้นดังกล่าว ครอบครัวขอไพบูลย์ตกลงที่จะขายหุ้นของบริษัท รวมจำนวนทั้งสิ้น 8,780,730 หุ้น คิดเป็นประมาณ 43.9% ให้แก่บริษัท สยาม มากิ จำกัด ในราคาหุ้นละ 275 บาท ทั้งนี้ หุ้นที่ซื้อขายดังกล่าวคาดว่าจะมีการเปลี่ยนมือในวันที่ 25 ก.ค.60 โดยภายหลังจากนั้น ผู้ซื้อจะต้องดำเนินการทำคำเสนอซื้อหุ้นทั้งหมดของบริษัท ตามกฎหมายหลักทรัพย์และกฎเกณฑ์อื่นๆ ที่เกี่ยวข้องต่อไป